สอบตัวแทนขายประกันยอดพุ่ง5.7%
สมัครสอบเป็นตัวแทนขายประกันชีวิตไตรมาสแรกเพิ่ม 5.7%
12 เม.ย. 2555

สมัครสอบเป็นตัวแทนขายประกันชีวิตไตรมาสแรกเพิ่ม 5.7%
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ในช่วงไตรมาสแรกที่ผ่านมามีผู้สมัครสอบตัวแทนประกันชีวิตที่ผ่านสมาคมประกันชีวิตไทยจำนวน 34,577 คน เพิ่มขึ้น 5.7% หรือ 1,864 คน เมื่อเทียบกับช่วงเดียวกันของปีก่อนที่มีผู้สมัครสอบ 32,713 คน 
อย่างไรก็ตาม ในจำนวนของผู้สมัครสอบดังกล่าว มีผู้เข้าสอบ 25,079 คน สอบผ่าน 10,841 คน หรือ 43.23% ของผู้เข้าสอบ แต่หากดูแค่ช่วงเดือน มี.ค.ที่ผ่านมา มีผู้สมัครสอบทั่วประเทศ 12,654 คน เพิ่มขึ้นจากช่วงเดียวกันของปีก่อน 1.04% 
สำหรับจำนวนของผู้สมัครสอบดังกล่าวมีผู้เข้าสอบ 9,099 คน และสอบผ่าน 3,387 คน หรือ 37.22% ของผู้เข้าสอบ แยกเป็นการสมัครสอบด้วย การสอบผ่านด้วยระบบคอมพิวเตอร์ 2,318 คน และหรือ38.74% และสมัครสอบด้วยระบบกระดาษ 5,326 คน เข้าสอบ 3,117 คน สอบผ่านด้วยระบบกระดาษ 1,069 คน 
ทั้งนี้ หากจะพิจารณาถึงการสอบในส่วนกลาง (กทม) และในส่วนภูมิภาค ปรากฏว่ามีผู้สมัครสอบในส่วนกลาง กรุงเทพมหานคร (กทม.) รวม 17,571 คน เข้าสอบ 15,133 คน สอบผ่าน 7,015 คน หรือ 46.36% และสมัครสอบในส่วนภูมิภาครวม 17,006 คน เข้าสอบ 9,946 คน สอบผ่าน 3,826 คน หรือ 38.47% ของผู้เข้าสอบ